Ex post izvērtējuma ziņojumi par četru pamatprogrammas “Solidaritāte un migrācijas plūsmu pārvaldība” fondu laikposmā no 2011. līdz 2013. gadam līdzfinansētajām darbībām

1. IEVADS

Lai gan katrā ES dalībvalstī atšķiras gan ieceļojošo un izceļojošo personu plūsma, gan personu pārvietošanās dalībvalsts iekšienē, mūsu sabiedrības saskaras ar līdzīgām migrācijas radītām iespējām un problēmām. Lai varētu stiprināt brīvības, drošības un tiesiskuma telpu un izstrādāt kopēju ES patvēruma un imigrācijas politiku, kuras pamatā būtu ES dalībvalstu savstarpējā solidaritāte un solidarizēšanās ar trešām valstīm, būtiska nozīme ir atbilstošiem, elastīgiem un saskanīgiem finanšu resursiem.

ES ārējo robežu pārvaldībai un kopēju patvēruma un imigrācijas politikas virzienu īstenošanai laikposmā no 2007. līdz 2013. gadam tika piešķirti gandrīz četri miljardi EUR no vispārīgās programmas “Solidaritāte un migrācijas plūsmu pārvaldība” (SOLID) , kas ietvēra četrus instrumentus (SOLID fondus), proti, Eiropas Bēgļu fondu (EBF) , Ārējo robežu fondu (ĀRF) , Eiropas Trešo valstu valstspiederīgo integrācijas fondu (EIF) un Eiropas Atgriešanās fondu (EAF) .

Šā ziņojuma pamatā ir četri ex post izvērtējuma pētījumi. Ziņojums attiecas uz laikposmu no 2011. līdz 2013. gadam, un tajā ir izklāstīti konstatējumi no ex post izvērtējumiem par laikposmu no 2007. līdz 2010. gadam . Atbilstīgi Komisijas Labāka regulējuma pamatnostādnēm izvērtējumos fondi tika novērtēti, ņemot vērā to nozīmīgumu (mērķu atbilstība sabiedrības vajadzībām), lietderīgumu (cik lielā mērā ir sasniegti mērķi), efektivitāti (ciktāl izmaksas ir samērīgas ieguvumiem), ietekmes ilgtspēju pēc intervences pabeigšanas, saskanību un papildināmību ar citiem ES finanšu instrumentiem vai dalībvalstu valsts resursiem, kā arī ES līmeņa intervences pievienoto vērtību.

Daži konstatējumi jau ir ņemti vērā pašreizējos fondos, proti, Patvēruma, migrācijas un integrācijas fondā (AMIF), kas ir EBF, EIF un EAF pēctecis, un Iekšējās drošības fondā (IDF), kurš ir ĀRF pēctecis. Šo izvērtējumu konstatējumi papildina AMIF un IDF 2018. gada vidusposma novērtējumus. Tie palīdz izstrādāt turpmākos politikas virzienus migrācijas un drošības jomā, it sevišķi saistībā ar daudzgadu finanšu shēmu laikposmam pēc 2020. gada.

SOLID FONDI

Galvenie elementi

Vispārīgās programmas SOLID mērķis bija sniegt dalībvalstīm finansiālu atbalstu, lai palīdzētu tām labāk pārvaldīt Savienības ārējās robežas un labāk īstenot kopējus politikas virzienus patvēruma un migrācijas jomā.

1.ĀRF tika izveidots nolūkā aizsargāt un pārvaldīt ES ārējās robežas, koncentrējot uzmanību uz kontroles un personu plūsmu pārvaldības efektīvu organizēšanu, robežsargu veiktu ES tiesību aktu vienādu piemērošanu un konsulāro pakalpojumu uzlabošanu.

2.EIF mērķis bija atvieglot dalībvalstu centienus palīdzēt trešo valstu valstspiederīgajiem ar dažādu izcelsmi izpildīt uzturēšanās nosacījumus un atvieglot viņu integrāciju Eiropas sabiedrībā, īpašu uzmanību veltījot valstī nesen iebraukušām personām.

3.EBF ir atbalstījis dalībvalstis saistībā ar patvēruma pieteikumu iesniedzēju un starptautiskās aizsardzības saņēmēju uzņemšanu, ņemot vērā ES tiesību aktus, kas attiecas uz kopējo Eiropas patvēruma sistēmu (KEPS). Fonds jo īpaši ir atbalstījis darbības, kas saistītas ar patvēruma meklētāju uzņemšanu un viņu patvēruma pieteikumu izskatīšanu, starptautiskās aizsardzības saņēmēju integrēšanu un nelielā apmērā — starptautiskās aizsardzības saņēmēju pārmitināšanu vai pārvietošanu (pārsūtīšanu) starp dalībvalstīm. Kad tika noteiktas EBF prioritātes, atbildības dalīšana starp dalībvalstīm un trešām valstīm tika atstāta kā izvēles iespēja.

4.Atgriešanās fonda mērķis bija pilnveidot integrētu atgriešanās pārvaldību un stiprināt dalībvalstu sadarbību, sniedzot atbalstu izcelsmes valstīm saistībā ar atgriešanās pasākumu īstenošanu un personām, kas atgriežas, darot pieejamu informāciju par attiecīgajām procedūrām. Tā mērķis bija arīdzan sekmēt brīvprātīgu atgriešanos piespiedu atgriešanās vietā.